KIRJALLINEN KYSYMYS P-3194/01 esittäjä(t): Antonios Trakatellis (PPE-DE) komissiolle. Thessalonikin metro: tietoja hankkeen lopputuloksesta ja sen sisällyttämisestä kolmanteen yhteisön tukikehykseen.



Virallinen lehti nro 093 E , 18/04/2002 s. 0219 - 0220



KIRJALLINEN KYSYMYS P-3194/01 esittäjä(t): Antonios Trakatellis (PPE-DE) komissiolle (13. marraskuuta 2001) Aihe: Thessalonikin metro: tietoja hankkeen lopputuloksesta ja sen sisällyttämisestä kolmanteen yhteisön tukikehykseen Vielä kerran palaan Thessalonikin metron tapausta koskevaan kysymykseeni. Komissio ei ole voinut antaa hankkeen etenemisestä tietoja sen paremmin vetoomusvaliokunnassa, missä kysymys on otettu esiin, kuin kysymyksiini antamissaan vastauksissa. Joka kerta se on korostanut, että vastuu hankkeen viivästymisestä kuuluu Kreikan hallitukselle, joka ei vielä ole toimittanut rahoitussuunnitelmaa. Entinen ympäristön ja aluesuunnittelun sekä yleisten töiden ministeri ilmoitti syyskuussa 2001, että parlamentille tullaan esittämään lakiehdotus, joka koskee vuonna 1999 hyväksyttyyn sopimukseen tehtyjä muutoksia. Tätä taustaa vasten kysyn komissiolta: - Onko Kreikan hallitus viimein lähettänyt kaikki välttämättömät tiedot komissiolle? Miten rahoitusasiat ovat kehittyneet ja miten hanke yleensä sekä sen tiellä olevien keskeneräisten juridisten kysymysten selvittäminen on edennyt? - Onko se, että Kreikan parlamentilla hyväksytetään uudelleen asiaa koskeva lakiehdotus samalla muuttaen jo vuonna 1999 allekirjoitettua sopimusta, sopusoinnussa yhteisön sääntöjen kanssa? - Kun otetaan huomioon, että sopimuksen allekirjoituksesta on jo kulunut yli 16 kuukautta, kuinka monta kertaa urakoitsija ja Kreikan hallitus ovat sopineet jatkoajasta, onko näistä tiedotettu komissiolle ja kuinka pitkälle tällaista sopimusta voidaan ajallisesti jatkaa? Frederik Bolkesteinin komission puolesta antama vastaus (18. joulukuuta 2001) Komissio ilmoittaa arvoisalle parlamentin jäsenelle, että Kreikan hallituksen oikeudelliset neuvonantajat ovat toimittaneet komissiolle äskettäin laadittuja asiakirjoja, jotka koskevat hankkeen toteutusta. Tutkittuaan näitä asiakirjoja komissio lähetti Kreikan viranomaisille kirjeen saadakseen tiettyjä selvennyksiä sekä asiakirjoihin että hankkeeseen yleisesti. Kun komissio on saanut Kreikan viranomaisten vastauksen, se voi päättää asiaa koskevista jatkotoimista. Thessalonikin metrohankkeen rahoitus on yksi ensisijaisista kohteista tieakseleita, satamia ja kaupunkien kehittämistä koskevassa toimenpideohjelmassa, joka kuuluu Kreikkaa koskevaan yhteisön tukikehykseen (YTK) 20002006 (Euroopan aluekehitysrahaston avustusosuus 122 miljoonaa euroa 657 miljoonan euron kokonaiskustannuksista). Kansalliset viranomaiset eivät ole vielä esittäneet komissiolle pyyntöä tämän suuren hankkeen yhteisrahoituksen määrän vahvistamisesta rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) mukaisesti. On selvää, että yhteisön lainsäädännön noudattaminen on yksi vaadituista edellytyksistä, jotta Euroopan aluekehitysrahasto voi rahoittaa kyseistä hanketta. Arvoisa parlamentin jäsen kysyy, onko se, että Kreikan parlamenttia pyydetään ratifioimaan lailla toimilupasopimuksen muutokset, yhteisön oikeuden vastaista. Tässä yhteydessä on todettava, että tällainen ratifioiminen ei itsessään ole yhteisön oikeuden vastaista. Mitä tulee sen ajanjakson jatkamiseen (jatkaminen on mainittu sopimuksessa), jonka aikana toimiluvan saajan olisi pitänyt allekirjoittaa lainasopimukset pankkien kanssa, komissio katsoo, että tässä tapauksessa kysymys ei kuulu yhteisön oikeuden soveltamisalaan. (1) EYVL L 161, 26.6.1999.